text: Brandvæsen har brug for politiet i Skovparken - nu skal det undersøges 
  05 august 2017 kl. 11.56
  Brandvæsnet skal have politieskorte, når de skal slukke brand i Skovparken-området i Kolding. Nu vil byrådsmedlem have undersøgt omfanget. 
  Er der Vollsmosetilstande i Skovparken i Kolding eller ej? 
  Det spørgsmål vil Socialdemokratiet i Kolding Byråd nu have undersøgt. Den melding kommer efter, at JydskeVestkysten lørdag skriver, at brandfolk gennem de seneste år har haft brug for politieskorte til brandslukninger i boligområdet. En procedure, som brandvæsnet selv har ønsket indført.
  - Det lyder jo helt vildt og det vil vi have en forklaring på, siger Socialdemokratiets Christian Haugk. Han har bedt om en redegørelse på det kommende møde i økonomiudvalget.
  Brandvæsenet har tidligere oplevet stenkast og aggressiv adfærd fra beboere i området, når de skulle ud til brandslukning i Skovparken. Politiet skal først have styr på området, før brandvæsnet kan gøre deres arbejde. Politiet siger til JydskeVestkysten, at de siden maj har ledsaget brandvæsnet ud i boligområdet fire gange til slukning af brande i biler eller knallerter.
  Christian Haugk, Socialdemokratiet, Kolding Byråd: "Hvis der er noget om snakken skal der ageres omgående. Vi skal ikke acceptere den slags tilstande i Kolding."
  Samtidig siger politiinspektør ved Sønderjyllands Politi, Michael Weiss, at de generelt ikke oplever de store problemer ved at udføre deres arbejde i området ved Skovparken. Men det vil Socialdemokratiet nu have undersøgt.
  - Vi skal vide præcist hvad der ligger bag historien og om der er et reelt problem - eller hvad historien er et udtryk for. Derfor skal vi nu have klarlagt eventuelle problemers omfang og ikke mindst få sikret handling. Hvis der er noget om snakken skal der ageres omgående. Vi skal ikke acceptere den slags tilstande i Kolding, siger Christian Haugk.
  Brandvæsnet siger til avisen, at det er kun er ved småbrande i f.eks. knallerter og biler, at de afventer politiet. Ved større og alvorlige brand rykker de ind med det samme.
  